पुलिसको जितमा रोशन नायक
गोलकिपर रोशन खड्काले पेनाल्टी सुटआउटमा तीन खेलाडीको प्रहार रोकेपछि नेपाल पुलिस क्लब झापाको बिर्तामोडमा जारी अन्नपूर्ण हाम्रो पूर्वाञ्चल गोल्डकप फुटबलको सेमिफाइनलमा पुगेको छ ।
(बिर्तामोड) — गोलकिपर रोशन खड्काले पेनाल्टी सुटआउटमा तीन खेलाडीको प्रहार रोकेपछि नेपाल पुलिस क्लब झापाको बिर्तामोडमा जारी अन्नपूर्ण हाम्रो पूर्वाञ्चल गोल्डकप फुटबलको सेमिफाइनलमा पुगेको छ ।डोमालाल राजवंशी रंगशालामा मंगलबार पुलिसले अर्को विभागीय प्रतिद्वन्द्वी एपीएफ क्लबलाई सडनडेथका आधारमा हराएको हो । निर्धारित समय र टाइब्रेकरमा पनि बराबर भएपछि खेल सडनडेथमा धकेलिएको थियो । वैकल्पिक खेलाडीको रूपमा मैदान छिरेका पुलिसका गोलकिपर रोशन खड्काले पेनाल्टी सुटआउटमा एपीएफका हरि कार्की, बुद्धिमान राई र गोलकिपर राजु नगरकोटीको प्रहार रोकेका थिए । पुलिसका सुमन लामाको प्रहार पोस्ट माथिबाट बाहिरियो । हरि कठायतको प्रहार गोल बारमा लागेर फर्किएको थियो । पुलिसबाट दुई गोलको एड्भान्टेज पाए पनि एपीएफले नतिजा आफ्नो पक्षमा पार्न सकेन । टाइब्रेकरमा पुलिसका भरत शाह, अन्जन राई र भोला सिलवालले गोल गरे । एपीएफका सुदीप सिख्राकार, नवीन लामा र आशिष लामाको पेनाल्टीमात्र गोल भयो । सडनडेथमा पुलिसका हेम तामाङ र मानबहादुर परियारले गोल गरे भने एपीएफका रवि थिङको प्रहार मात्र गोल भयो । निर्धारित समयको खेल १–१ को बराबरीमा सकिएको थियो । खेलमा अग्रता भने एपीएफले लिएको थियो । टोलीका हरि कार्कीले गोल गरेका हुन् । ३० औं मिनेटमा फ्रिकिक बललाई रमेश दंगालको हेड पासमा हरिले हेडबाटै गोल गरेका थिए । पुलिसले ६२ औं मिनेटमा खेल बराबरीमा ल्याएको हो । वैकल्पिक खेलाडी भोला सिलवालले गोल गरे । बक्स एरिया नजिक पाएको बललाई कडा प्रहारमा भोलाले गोल गर्दै खेल बराबरी गरे । खेल प्रतिस्पर्धात्मक थियो । आठौं मिनेटमा पुलिसका सौजन याख्खाको प्रहार पोस्टमाथिबाट बाहिरियो । १८ औं मिनेटमा एपीएफका नवीन लामाको पासलाई आशिष लामाले पोस्टको दिशा दिन सकेनन् । २१ औं मिनेटमा पुलिसका सुमन र २७ औं मिनेटमा कप्तान भरतको प्रहार बतासिएको थियो । ४७ औं मिनेटमा पुलिसका भरतको प्रहार एपीएफका गोलकिपर राजुले नियन्त्रणमा लिन नसकेको बल डिफेन्डरले क्लियर गर्दै गोल हुनबाट जोगाए । एपीएफका हरि कार्कीले ५० औं मिनेटमा गरेको प्रहार फितलो भयो । ६७ औं मिनेटमा एपीएफका नवीनको फ्रिकिक बल पोस्ट नजिकैबाट बाहिरियो । ७६ औं मिनेटमा पुलिसका सुमनको क्रस प्रहार एपीएफका गोलकिपर राजुले पञ्च गरेर फर्काएको थियो । खेलमा पुलिसका भोला सिलवाल म्यान अफ द म्याच घोषित भए । उनले १० हजार रुपैयाँ प्राप्त गरे । बुधबार त्रिभुवन आर्मी क्लब र मोलवे फुटबल क्लब आसामबीच प्रतिस्पर्धा हुनेछ ।